แบงก์เข้มปล่อยสินเชื่อ ยอดปฏิเสธกู้บ้านพุ่ง!
ทีกรุ๊ป ระบุแอลทีวีกระทบอสังหาฯ แบงก์เข้มกู้คอนโดแนวรถไฟฟ้าสายสีม่วงกับสีเขียวส่วนต่อขยาย ยอดปฏิเสธกว่า 50%
18 มี.ค. 2562

ทีกรุ๊ป ระบุแอลทีวีกระทบอสังหาฯ แบงก์เข้มกู้คอนโดแนวรถไฟฟ้าสายสีม่วงกับสีเขียวส่วนต่อขยาย ยอดปฏิเสธกว่า 50%
นายธาตรี นุชสวาท กรรมการผู้จัดการ บริษัท ทีกรุ๊ป แอซเซ็ท เปิดเผยว่า จากมาตรการกำกับดูแลสินเชื่อเพื่อที่อยู่อาศัย (แอลทีวี) ที่จะบังคับใช้วันที่ 1 เม.ย.นี้ ทำให้หลายสถาบันการเงินเข้มงวดในการปล่อยสินเชื่อรายย่อย โดยเฉพาะที่อยู่อาศัยระดับต่ำกว่า 3 ล้านบาท
ทั้งนี้ พบว่าในช่วง 2 เดือนแรก มีการปฏิเสธสินเชื่อจากธนาคารพาณิชย์กว่า 50% คาดการณ์ว่าในไตรมาสแรกปีนี้จะมีการปล่อยกู้เพียงแค่ 40-50% เท่านั้น โดยในส่วนของบริษัทคาดว่าจะสามารถโอนโครงการได้ไม่ถึง 100 ยูนิต จากเป้าหมายที่วางไว้คือ 200 ยูนิต
อย่างไรก็ตาม ช่วงไตรมาสแรกปีนี้บรรดาดีเวลอปเปอร์ทั้งในตลาดและนอกตลาดหลักทรัพย์จะมียอดขายและรายได้เพิ่มขึ้นเมื่อเทียบกับช่วงเดียวกันปีก่อน ซึ่งเกิดจากการเร่งระบายสต๊อกสินค้าแต่ทว่าหลังวันที่ 1 เม.ย.นี้ รายได้จะลดลงราว 50% โดยเฉพาะผู้ประกอบการระดับกลางลงมาที่จะได้รับผลกระทบมาก
สำหรับทำเลที่น่าเป็นห่วงคือ คอนโดแนวรถไฟฟ้าสายสีม่วง ปัจจุบันมีซัพพลายกว่า 4 หมื่นหน่วย โดยเฉพาะช่วงสถานีเตาปูน-แคราย สายสีเขียวช่วงต่อขยายไปคูคตมีซัพพลาย 4-5 หมื่นหน่วย สายสีเขียวที่ไปบางปูซัพพลายเหลืออยู่มากเช่นกัน
นายธาตรี กล่าวว่า คาดว่าอสังหาฯ ครึ่งปีแรกอาจทรงตัวจากการเข้มงวดปล่อยกู้ รายได้ที่เกิดจากการขายก็จะลดลง จะเกิดการชะลอเปิดโครงการใหม่ ขณะที่การแข่งขันสูง สิ่งที่จะเห็นในช่วงไตรมาส 2 เป็นต้นไปคือสงครามราคา โดยเฉพาะอาคารที่สร้างเสร็จมาแล้ว 4 ปี จะมีการดัมพ์ราคาลงไม่น้อยกว่า 10%